A BIZOTTSÁG VÉLEMÉNYEaz Európai Unió működéséről szóló szerződés 294. cikke (7) bekezdésének c) pontja alapján a nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelvet módosítóEURÓPAI PARLAMENTI ÉS TANÁCSI IRÁNYELVjavaslatára vonatkozó tanácsi állásponthoz fűzött európai parlamenti módosításokról /* COM/2011/0550 végleges - 2008/0147 (COD) */





2008/0147 (COD) A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján a nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelvet módosító EURÓPAI PARLAMENTI ÉS TANÁCSI IRÁNYELV javaslatára vonatkozó tanácsi állásponthoz fűzött európai parlamenti módosításokról 1. Bevezetés Az Európai Unió működéséről szóló szerződés 294. cikke (7) bekezdésének c) pontja előírja, hogy a Bizottság nyilvánítson véleményt az Európai Parlament által második olvasatban javasolt módosításokról. A Parlament által javasolt három módosításról a Bizottság véleménye az alábbiakban olvasható. 2. Előzmények A javaslat[1] Európai Parlamenthez, illetve Tanács számára történő megküldésének időpontja: || 2008/07/08 Az Európai Gazdasági és Szociális Bizottság véleményének időpontja: || 2009/12/16 Az Európai Parlament első olvasatban elfogadott véleményének időpontja: || 2009/03/11 A Tanács első olvasatban minősített többséggel elfogadott álláspontjának időpontja: || 2011/02/15 Az Európai Parlament második olvasatban elfogadott véleményének időpontja: || 2011/06/07 3. A Bizottság javaslatának célja A jelenleg hatályos 1999/62/EK irányelv maximálja azokat a díjakat, amelyeket a tagállamok a közlekedési infrastruktúra igénybevételéért a nehéz tehergépjárművekre kivethetnek. A díjszabás meghatározásakor ugyanakkor a tagállamok nem vehetnek figyelembe olyan külső költségeket, mint a levegő- és zajszennyezés. A Bizottság által javasolt módosítások olyan díjak bevezetését teszik lehetővé, amelyek a hatékonyabb és tisztább áruszállítást fogják előmozdítani. Különösen fontos az a módosítás, amely az úthasználati díjak differenciálhatósága tekintetében nagyobb rugalmasságot ad a tagállamoknak, amivel ösztönözni lehet a csúcsidőszakon kívüli úthasználatot, és végső soron csökkenthetők a forgalmi torlódások. Végezetül, a külső költségekre kivetett díjakból származó többletbevételt a fenntartható közlekedést támogató projektek finanszírozására kellene felhasználni. 4. A Bizottság véleménye az Európai Parlament módosításairól A Közlekedési és Idegenforgalmi Bizottság (a továbbiakban: a bizottság) 2011. április 12-én 35 módosításból álló ajánlást fogadott el a Tanács első olvasatban kialakított álláspontjáról. Az EUMSZ 294. cikke rendelkezéseivel, valamint az együttdöntési eljárás gyakorlati vonatkozásairól szóló együttes nyilatkozattal[2] összhangban a Tanács, az Európai Parlament és a Bizottság között több alkalommal informális kapcsolatfelvételre került sor annak érdekében, hogy ebben a tárgyban második olvasatban megállapodás szülessen. A kapcsolatfelvételt követően a bizottság három kompromisszumos módosítást terjesztett elő, amelyet a plénum 2011. június 7-én megszavazott. A Bizottság egyetért az említett módosításokkal. 4.1. A Bizottság által elfogadott módosítások A Tanács első olvasatban kialakított álláspontját a Bizottság korábban már elfogadta (lásd a Tanács álláspontjára vonatkozó bizottsági véleményt[3]). A Tanács álláspontjának európai parlamenti módosításai által bevezetett legfőbb változtatások a következőket szolgálják: – Egyértelműbbé teszik a csúcsidőszakon belüli infrastruktúra-használati díjak differenciálásának tanácsi mechanizmusát azáltal, hogy a bevételsemlegességet szavatoló és az átláthatóságot növelő rendelkezésekkel egészítik ki a javaslatot. A módosítások révén a mechanizmus olyan új eszközül szolgál majd a tagállamok számára, amellyel a közúti fuvarozó ágazat túlzott terhelése nélkül kezelhetik a csúcsidőbeli forgalmi torlódásokat. – Új rendelkezést vezetnek be a közlekedési ágazatból származó bevételek felhasználásának szabályozása érdekében. A rendelkezés arra ösztönzi a tagállamokat, hogy az úthasználati díjakból befolyó bevételeket a közlekedés fenntarthatóságát növelő projektekre fordítsák. Ez akkor minősül teljesítettnek, ha a tagállamok a bevételek 15 %-át a transzeurópai hálózatok finanszírozására használják fel. A tagállamoknak jelentésben kell majd beszámolniuk a befolyt bevételekről és a közlekedési beruházásokról. Ez a kompromisszumos megoldás – bár az eredeti bizottsági javaslathoz képest kevésbé ambiciózus – egyértelmű elmozdulást jelent az útdíjbevételek felhasználásával kapcsolatos átláthatóság növelésének irányában, egyben új közlekedési beruházásokra ösztönöz. – A hegyvidéki területek vonatkozásában a rendelkezések engedélyezik az eddig is felszámított úgynevezett felárak és a külső költségek ellentételezését szolgáló új díjtételek együttes alkalmazását az Euro 0, I. és II. kibocsátási osztályba tartozó járművek esetében, valamint 2015-től az Euro III. kibocsátási osztályba tartozó járművek esetében. A módosítás a kombinált díjból származó bevételek kapcsán korlátozott körű kötelező elkülönítést is előirányoz. Alkalmazása felgyorsítja majd a tisztább járművek bevezetését, miközben többletbevételt generál a közúti szállításra alternatívát kínáló megoldások kiépítéséhez. – Időszakonkénti felülvizsgálati záradékot vezetnek be az irányelv hatálybalépését követő 12, illetve 48 hónapon belül benyújtandó bizottsági jelentések, vagy adott esetben bizottsági jogalkotási javaslatok alapján. A jelentések tartalmát hozzáigazították a közlekedésről szóló legutóbbi fehér könyvben foglaltakhoz. Szemben az Európai Parlament által rendszerint követett általános irányvonallal, a Tanács nem irányzott elő álláspontjában kötelezettséget arra vonatkozóan, hogy a tagállamok juttassanak el a Bizottságnak megfelelési táblázatot. A magyar elnökség azonban – a soron következő lengyel, dán és ciprusi elnökség támogatásával – nyilatkozatot adott ki (lásd a mellékletet), amelyben megerősíti, hogy a szóban forgó irányelv elfogadása nem vetíti előre a megfelelési táblázatokkal kapcsolatos intézményközi egyeztetések végkimenetelét. Az Európai Parlament így megállapodásra tudna jutni a Tanáccsal, ám azon nyilatkozat fenntartásával (lásd a mellékletet), mely szerint az Európai Bizottságnak a megállapodás plenáris ülésen történő elfogadása után tizenkét hónapon belül tájékoztatást kell nyújtania, az átültetésre előirányzott időtartam letelte után pedig jelentést kell benyújtania a tagállamok arra vonatkozó gyakorlatáról, hogy miképpen állítják össze saját, az ezen irányelv és az átültetési intézkedések kapcsolatát a lehetőségekhez képest a legnagyobb mértékben tükröző táblázataikat. A 2011. június 7-én tartott plenáris ülésen a Bizottság nyilatkozatot tett közzé, amelyben egyebek mellett megerősítette azon kötelezettségét, mely szerint biztosítania kell, hogy a tagállamok megfelelési táblázatban foglalják össze az uniós irányelv átültetésére vonatkozó intézkedéseiket, valamint megerősítette, hogy megadja az Európai Parlament által kért információkat, és nyomatékosította, hogy a kérdéssel kapcsolatos álláspontja nem lesz precedens értékű (lásd a mellékletet). 5. Következtetés Az Európai Unió működéséről szóló szerződés 293. cikkének (2) bekezdése értelmében a Bizottság egyetért javaslatának a fentiek szerinti módosításával. Melléklet Az elnökség nyilatkozata „Ezennel kijelentjük, hogy a Tanács és az Európai Parlament között a 2011. május 23-i háromoldalú egyeztetés során elért megállapodás, amely a nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelv (Euromatrica-irányelv) módosításáról szóló európai parlamenti és tanácsi irányelvre vonatkozik, nem vetíti előre a megfelelési táblázatokra vonatkozó intézményközi tárgyalások eredményét.” Az Európai Parlament nyilatkozata „Az Európai Parlament sajnálatosnak tartja, hogy a Tanács nem mutatott készséget a megfelelési táblázatnak az 1999/62/EK irányelv módosítására irányuló javaslattal összefüggésben történő kötelező közzétételére. Kijelentjük, hogy az Európai Parlament és a Tanács között a 2011. május 23-i háromoldalú egyeztetés során elért megállapodás, amely a nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelv (Euromatrica-irányelv) módosításáról szóló európai parlamenti és tanácsi irányelvre vonatkozik, nem vetíti előre a megfelelési táblázatokra vonatkozó intézményközi tárgyalások eredményét. Az Európai Parlament felkéri az Európai Bizottságot, hogy a megállapodás plenáris ülésen történő elfogadása után tizenkét hónapon belül nyújtson számára tájékoztatást, az átültetésre előirányzott időtartam letelte után pedig nyújtson be jelentést a tagállamok arra vonatkozó gyakorlatáról, hogy miképpen állítják össze saját, az ezen irányelv és az átültetési intézkedések kapcsolatát a lehetőségekhez képest a legnagyobb mértékben tükröző táblázataikat, továbbá tegye ezeket nyilvánossá.” Az Európai Bizottság nyilatkozata „A Bizottság emlékeztet azon kötelezettségére, hogy biztosítania kell, hogy a tagállamok megfelelési táblázatban foglalják össze az uniós irányelv átültetésére vonatkozó intézkedéseiket, és e táblázatokat az uniós jogszabályok átültetésének keretében továbbítsák a Bizottsághoz, a polgárok, a jobb jogalkotás és a növekvő mértékű jogi átláthatóság érdekében, valamint a nemzeti szabályozás uniós rendelkezéseknek való megfelelősége vizsgálatának elősegítése céljából. A Bizottság sajnálatosnak tartja, hogy a nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelv (Euromatrica-irányelv) módosításáról szóló európai parlamenti és tanácsi irányelvjavaslatban foglalt azon rendelkezés, amely az említett megfelelési táblázatok elkészítését kötelezővé tenné, nem kapott elegendő támogatást. A Bizottság – a kompromisszum jegyében és a javaslat haladéktalan elfogadásának biztosítása céljából – el tudja fogadni azt, hogy a megfelelési táblázatokra vonatkozó, a szövegben szereplő kötelező rendelkezés helyébe egy olyan preambulumbekezdést illesszenek, amely a tagállamokat ennek a gyakorlatnak a folytatására ösztönzi. A Bizottság e megállapodás plenáris ülésen történő elfogadása után tizenkét hónapon belül tájékoztatást fog nyújtani, az átültetésre előirányzott időtartam letelte után pedig jelentést fog benyújtani a tagállamok arra vonatkozó gyakorlatáról, hogy miképpen állítják össze – saját maguk számára és az Unió érdekében – az ezen irányelv és az átültetési intézkedések kapcsolatát a lehetőségekhez képest legnagyobb mértékben tükröző saját táblázataikat, továbbá ezeket nyilvánossá fogja tenni.” Az e kérdéssel kapcsolatos bizottsági álláspont mindazonáltal nem teremt precedenst. A Bizottság további erőfeszítéseket fog tenni annak érdekében, hogy az Európai Parlamenttel és a Tanáccsal közösen megfelelő megoldást találjon erre a horizontális intézményi kérdésre.” [1] COM(2008) 436 végleges – 2008/0147 COD dokumentum [2] HL C 145., 2007.6.30., 5. o. [3] COM(2011) 69 végleges.